**Savanorystės idėją vaikai plėtojo atlikdami įvairius ruošos darbus**

**Neįgaliųjų draugijos patalpose, 2020-11-05**

Smagu būti naudingam. Darydami gera suteikiame džiaugsmo ne tik kitiems, bet ir sau. Kuo anksčiau žmogus tai pajunta, tuo svarbiau tai tampa jam ateityje, tuo didesnis indėlis visai žmonijai. Projekto „Aš mažas – aš galiu padėti“, finansuojamo Vilkaviškio LIONS klubo lėšomis, esmė yra būtent tokia – sudaryti sąlygas vaikams suprasti, kad pagalba, tarnavimas žmonėms yra abipusiai naudinga, sudominti juos savanorystės idėja ir formuoti supratimą apie šią vertybę.

Lapkričio 5 d. priešmokyklinio ugdymo grupės „Boružėlės“ vaikai vėl lankėsi Vilkaviškio rajono neįgaliųjų draugijos Kybartų grupės patalpose ir kuo galėdami padėjo čia dirbančioms moterims. Kas valė dulkes, kas šlavė grindis, kas laistė gėles. Nė vienas neliko be darbo! Padirbėję, vaikai vieningai nusprendė, kad smagu dirbti visiems kartu, o svarbiausia, kad gera daryti gera.

Direktoriaus pavaduotoja ugdymui Violeta Murauskaitė